เปเปอร์แมน

เปเปอร์แมน () เป็นภาพยนตร์แอนิเมชันโรแมนติดคอเมดีขนาดสั้นภาพขาวดำที่ผลิตโดยวอลต์ดิสนีย์แอนิเมชันสตูดิโอส์ กำกับโดยจอห์น คาห์ส

ภาพยนตร์นี้ออกฉายในวันที่ 2 พฤศจิกายน ค.ศ. 2012 ร่วมกับราล์ฟ วายร้ายหัวใจฮีโร่ โดยได้เสียงวิจารณ์จากนักวิจารณ์และผู้ชมในแง่บวก ซึ่งชื่นชมในด้านแอนิเมชันและเค้าเรื่อง ภาพยนตร์เรื่องนี้ได้รับงานประกาศผลรางวัลออสการ์ ครั้งที่ 85 ในสาขาภาพยนตร์แอนิเมชันสั้นยอดเยี่ยม ถือเป็นภาพยนตร์แอนิเมชันขนาดสั้นเรื่องแรกของดิสนีย์ที่ได้รับรางวัลออสการ์ นับตั้งแต่เรื่อง อิตส์ทัฟทูบีอะเบิร์ดชนะในงานประกาศผลรางวัลออสการ์ ครั้งที่ 42 ใน ค.ศ. 1970 และในงานรางวัลแอนนี ครั้งที่ 40 ก็ชนะในสาขาหัวข้อแอนิเมชันสั้นยอดเยี่ยม

 เรื่องย่อ 
ภาพยนตร์เปิดเรื่องด้วยฉากในนครนิวยอร์ก ทศวรรษที่ 1940 จอร์จ นักการบัญชีหนุ่มกำลังยืนถือเอกสารรอรถไฟอยู่ เขาพบกระดาษลอยมาติดที่แขนแล้วมีหญิงสาวนามว่า เม็ก วิ่งตามมา ต่อมาเอกสารที่จอร์จถืออยู่ถูกลมพัดจนลอยไปติดหน้าเม็ก ทำให้เอกสารมีรอยลิปสติก
จอร์จหัวเราะกับสิ่งที่เกิดขึ้นแต่ก่อนที่เขาจะได้คุยกับเม็ก เธอก็ขึ้นรถไฟไปเสียก่อน

จอร์จมาทำงานด้วยใจห่อเหี่ยว แต่ต้องประหลาดใจเมื่อพบว่าเม็กทำงานอยู่ที่ตึกตรงข้ามเขา หลังพยายามโบกมือให้เธอเห็นไม่สำเร็จ จอร์จพับเครื่องบินกระดาษและพยายามปาไปหาเธอจนเหลือกระดาษแผ่นสุดท้ายคือใบที่มีรอยลิปสติก ซึ่งถูกลมพัดร่วงลงไปก่อนที่จอร์จจะทันได้ปา เมื่อเห็นเม็กออกจากตึก จอร์จรีบตามเธอไปแต่ไม่ทัน เขาหยิบเครื่องบินกระดาษใบที่มีรอยลิปสติกมาปาทิ้งด้วยความหงุดหงิด

เครื่องบินกระดาษลอยไปตกตรอกใกล้ ๆ และถูกลมพัด ทำให้เครื่องบินกระดาษหลายลำที่จอร์จพับไว้หมุนวนไปรอบตัวเขาแล้วพาเขาไปที่สถานีรถไฟ ในขณะเดียวกัน เครื่องบินกระดาษลำที่มีรอยลิปสติกลอยไปตกใกล้ ๆ เม็ก ก่อนจะลอยต่อไปที่สถานีรถไฟโดยมีเม็กวิ่งตาม ทำให้ทั้งสองได้พบกันอีกครั้ง ภาพยนตร์จบลงเมื่อจอร์จและเม็กคุยกันในร้านอาหาร โดยมีเครื่องบินกระดาษที่มีรอยลิปสติกวางอยู่

 การผลิต 
แอนิเมชันเรื่องนี้เป็นการ์ตูนเกือบขาวดำทั้งหมด ผลิตด้วยการวาดมือและคอมพิวเตอร์ เคลื่อนไหวทั้งแบบแอนิเมชันดั้งเดิมและคอมพิวเตอร์กราฟิก ใช้เทคนิกคลาสสิคของดิสนีย์ด้วยการวาดลายเส้นแบบ 2D มาผสมกับงานคอมพิวเตอร์กราฟิก 3D

หมายเหตุ

 อ้างอิง 

แหล่งข้อมูลอื่น
 Paperman ที่ Walt Disney Animation Studios

 Paperman ที่ Filmaffinity

หมวดหมู่:ภาพยนตร์อเมริกันที่ออกฉายในปี พ.ศ. 2555
หมวดหมู่:ภาพยนตร์สั้น
หมวดหมู่:ภาพยนตร์รัก
หมวดหมู่:ภาพยนตร์ตลกอเมริกัน
หมวดหมู่:ภาพยนตร์อเมริกัน
หมวดหมู่:ภาพยนตร์ภาษาอังกฤษ
หมวดหมู่:ภาพยนตร์แอนิเมชันของดิสนีย์
หมวดหมู่:ภาพยนตร์ 3 มิติในปี พ.ศ. 2555
หมวดหมู่:ภาพยนตร์แอนิเมชันในปี พ.ศ. 2555